
Béta-redők stabilitásvizsgálata párkorrelációk statisztikai és kvantumkémiai modellezésével

A β-redők stabilitásának vizsgálata kiemelt jelentőségű az ún. aggregációs betegségek esetén (pl. Alzheimer-kór, II-típusú diabétesz), melynek során a szervezet fehérjéi elveszítik natív téralkatukat, és kereszt-béta szerkezetű, amiloid csapadékot képeznek.
A redők stabilitását lényegesen befolyásolják az oldalláncok közötti kölcsönhatások. Korábbi kutatások megmutatták, hogy az aminosavak a β-redőkben nem véletlenszerűen helyezkednek el, hanem párosával korrelálnak egymással. Az aminosav párok megfigyelt gyakoriságának, valamint a véletlenszerű eloszlásnak megfelelő várható előfordulásnak a hányadosa a párpreferncia érték, amely jellemzi az egyes aminosavak korrelációját.
A fehérje adatbázis (Protein Data Bank, PDB) folyamatos bővülése, valamint a szerkezetvizsgáló módszerek fejlődése szükségessé tette a párkorrelációk újraszámolását, ám az új értékek gyakran jelentősen eltértek a korábbi eredményektől. Jelen kutatás célja jellemezni az egyes adatbázisok „jóságát” és megállapítani annak függését a kiindulási adatkészlet paramétereitől (szerkezetvizsgáló módszer típusa, felbontás, r-faktor, redundancia mértéke), valamit a feltételezhető összefüggés megállapítása az oldalláncok kölcsönhatási energiája és a párpreferencia értékek között.
A statisztikai vizsgálatokat a PDB-ben tárolt, NMR spektroszkópiával és röntgenkrisztallográfiával meghatározott fehérjeszerkezeten végeztük. Teszteltük különböző ingyenesen elérhető, nemredundáns adatkészletek és szűrőprogram hatását is (PDBSelect, WHATIF, PISCES, cd-hit). A kvantumkémiai számításokat tripeptid dimer modelleken végeztük, többféle módszerrel és elméleti szinten.
Megállapítottuk, hogy a röntgen-, illetve NMR-szerkezeteket tartalmazó adatkészletekből számolt párpreferencia értékek szignifikánsan különböznek. Az ideális adatbázis redundancia szintje legfeljebb 35-40%, valamint röntgenszerkezetek esetén a maximális R-faktora 0,16.
Megmutattuk, hogy az egyes aminosavak oldalláncorientáció-eloszlása pontosan leírható a kölcsönhatási energiákból számolt Boltzmann-eloszlással. Nem találtunk azonban korrelációt az aminosav párok előfordulási gyakorisága és a kölcsönhatási energiájuk között, ami arra utal, hogy a fehérje feltekeredése nem energia-kontrollált folyamat.



